dh-unibe/image-text_koenigsfelden-charters-post-1500 huggingface dataset:
Ich, Niclaͤss Meyer, jetz miner gnaͤdign̄ fröw appͤttischin und gemeiner coventt fröwn̄ zuͦ Kûngsveldn̄ hoffmeister, bekenn mich offenlich mit disem brieff, das uff des datt fûr mich komē ist
Heini Bellinger von Berken, offnet vor mir, wie in ein aker uff der aͤbny von sim vatter in erpswiss an komē si, waͤren dry juchart, laͤge an Heini Wissen aker, der selb aker vom schloss Hapspurg
wer, und an mine gnaͤdign̄ fröwen nu koͧff von herˀ Hans Arnold Saͤgenser komē wer. batt
mich, im das selbe laͤchen zelichen an stätt miner gnaͤdign̄ fröwen, wan̄ mich nu beduͦcht
saͤmlich sin pitt zimlich billich sin, so hab ich im anstätt miner gnaͤdign̄ fröwen als ir
amptmā das selbe laͤchen gelichn̄, was ich in namē miner gnaͤdign̄ fröwen der an
zelichen han, also das er das selbe laͤchen nuhin fùr sol und mag inhaben, nutzen und
niessen, besetzen, enttsetzen nach manlaͤchēs recht, sitt und gewonheit, da bi er mir öch geloptt und geschworn hätt einē hoffmeister dienstig, gewerttig und gehorsam zesin und alles
das zetuͦn, das einē jettlichn̄ laͤchen man sinē laͤchen herˀn von siner laͤchnē wegen gepûrt
zetuͦn, öch vˀschwigne laͤchn̄ ze offnen, so fer das an in langet. und des ze urkùnd, so han
ich min eigen insigel offenlich tuͦn henken an disen brieff, doch minē gnaͤdign̄ fröwn̄ an
ir laͤchenschaft, öch mir minē erben an schadn̄, der geben ist uff samstag vor sant Sebastianꝰ
tag, als man zalt von Cristi gebûrt tusent fûnff hundert und drey jar. ✳
Konigsf. 860
1503 ✳
12 ✳
Nͦ✳ 54 ✳
Staatsarchiv
AARGAU
Claus Kaͤller zuͦ
Bremgart₎ ✳